លោក ស ខេង៖ អ្នក​ជំទាស់​ទាញ​ផល​ចំណេញ​ពី​ហិង្សា​របស់​អាជ្ញាធរ
ការ​បង្រ្កាប​របស់​អាជ្ញាធរ​ចុង​ក្រោយ​នេះ កើត​ឡើង​ចំពោះ​ក្រុម«ស្ត្រី​ថ្ងៃ​សុក្រ»​ដែល​ចេញ​មុខ​តវ៉ា​ទាមទារ​ឲ្យ​ដោះ​លែង​ស្វាមី​របស់​ពួកគេ ដែល​ជា​សកម្មជន​គណបក្ស​សង្រ្គោះ​ជាតិ​​កំពុង​ជាប់​ពន្ធនាគារ។
ភ្នំពេញ — ឧបនាយករដ្ឋមន្ត្រី ស ខេង រដ្ឋមន្ត្រីក្រសួងមហាផ្ទៃ នៅថ្ងៃច័ន្ទនេះ បានក្រើនរំឭកអាជ្ញាធរក្រោមបង្គាប់ថា ការបង្ក្រាបដោយហិង្សាពីរដ្ឋអំណាចលើអ្នកតវ៉ារិះគន់រដ្ឋាភិបាល នឹងជួយផ្ដល់ផលចំណេញឱ្យក្រុមជំទាស់។ លោក ស ខេង ថ្លែងដូច្នេះក្នុងពិធីប្រកាសផ្លាស់ប្តូរអភិបាលខេត្តប៉ៃលិនថ្មី ដោយដាក់លោកស្រី បាន ស្រីមុំ ភរិយាអតីតមេបញ្ជាការខ្មែរក្រហម លោក អ៊ី ឈាន ជាអភិបាលខេត្ត។ រដ្ឋមន្ត្រីក្រសួងមហាផ្ទៃដ៏មានឥទ្ធិពលរូបនេះ លើកឡើងថាក្រុមជំទាស់រដ្ឋាភិបាលតែង«សាកល្បង»ភាពអត់ធ្មត់របស់អាជ្ញាធរ តាមរយៈការធ្វើសកម្មភាពតវ៉ានានា។ រដ្ឋមន្ត្រីក្រសួងមហាផ្ទៃ និងជាអនុប្រធានគណបក្សប្រជាជនកម្ពុជា មានប្រសាសន៍ថា៖ «បើយើងយកវិធានការទបទល់ដោយអំពើហិង្សា បានដៃគេបណ្ដោយ ព្រោះពួកហ្នឹងចង់បានអ៊ីចឹង។ អ្នកដែលគេធ្វើ គេចង់បាន គេយកទៅពង្រីកលេស ហេតុផលឬក៏ទឡ្ហីករណ៍ក្នុងការប្រឆាំង។ អ៊ីចឹងយកចិត្តទុកដាក់ដោះស្រាយដោយសន្តិវិធី»។ ការថ្លែងរបស់លោក ស ខេង កើតមានខណៈមានកំណើននៃការចាប់ចង ចាត់វិធានការច្បាប់និងពេលខ្លះមានដល់អំពើហិង្សាលើបណ្ដាសកម្មជនបក្សជំទាស់និងអ្នកតវ៉ា ជាពិសេសទៅលើក្រុមគ្រួសារដែលជាស្ត្រីតវ៉ាប្រឆាំងនឹងការចាប់ខ្លួនស្វាមីរបស់ពួកគេ ដែលជាសកម្មជនគណបក្សសង្គ្រោះជាតិ ដាក់ពន្ធនាគារ។ បើយោងតាមគណបក្សសង្គ្រោះជាតិ សកម្មជនបក្ស និងក្រុមគ្រួសាររបស់ពួកគេយ៉ាងតិច២០នាក់ បានរងគ្រោះពីអំពើហិង្សាវាយដំ ដោយជនមិនស្គាល់មុខនានា តាំងពីដើមឆ្នាំ២០២០មក។ ក្រុម«ស្ត្រីថ្ងៃសុក្រ»ដែលតែងចេញទាមទារឱ្យមានការដោះលែងសមាជិកក្រុមគ្រួសារដែលមានអតីតភាពជាមួយបក្សសង្គ្រោះជាតិកំពុងជាប់ពន្ធនាគារ ក៏បានលើកឡើងអំពីហិង្សាដែលបង្កលើពួកគេពីសំណាក់កងកម្លាំងសន្ដិសុខតាមបណ្ដាខណ្ឌនានានៅរាជធានីភ្នំពេញផងដែរ។ អ្នកស្រី សេង ចាន់ថន ភរិយាលោក ស៊ុន ធន់ អតីតសមាជិកក្រុមប្រឹក្សាខេត្តកំពង់ធំ មកពីគណបក្សសង្គ្រោះជាតិ តែងចេញតវ៉ាឱ្យដោះលែងស្វាមីដែលជាប់ឃុំឃាំងតាំងពីខែមិថុនាមក។ កាលពីខែកញ្ញា អ្នកស្រីត្រូវកងកម្លាំងសន្ដិសុខខណ្ឌ៧មករា ចាប់បោកផ្ទប់នឹងថ្នល់ ក្រៅរបងផ្ទះលោកអគ្គស្នងការនគរបាលជាតិ នេត សាវឿន ហើយរងរបួសយ៉ាងដំណំ អំឡុងពេលដើរតវ៉ា។ មេផ្ទះវ័យ៤៨ឆ្នាំរូបនេះថ្លែងថា អ្នកស្រីនិងក្រុមស្ត្រីថ្ងៃសុក្រប្រកាន់គោលការណ៍«សន្ដិវិធី»មិនដែលមានចេតនាអ្វីទាញយកផលចំណេញ ឬសាកល្បងឱ្យអាជ្ញាធរប្រើអំពើហិង្សាមកលើខ្លួនឡើយ។ «គ្រាន់តែសុំធ្វើជាធម្មតាៗហើយស្រែកឱ្យដោះលែងៗទាមទារប៉ុណ្ណឹងទេ។ អត់មានចង់ឈ្លោះជាមួយប្រជាការពារ ឬតុលាការឬរាជរដ្ឋាភិបាល ឬនរណាម្នាក់ទេ។ ពួកខ្ញុំសន្ដិវិធី ពួកគេទេ ដែលធ្វើអំពើទាំងនោះមកលើពួកខ្ញុំ»។ អ្នកស្រីក៏បានដាក់ពាក្យបណ្តឹងទៅតុលាការរាជធានីភ្នំពេញផងដែរក្នុងករណីដែលកងសន្តិសុខម្នាក់ចាប់ទាញបោកអ្នកស្រីទៅនឹងថ្នល់។ បើតាមអង្គការលីកាដូ ចាប់តាំងពីដើមខែមិថុនា ឆ្នាំ២០២០ គ្រួសាររបស់អតីតសមាជិកគណបក្សជំទាស់ត្រូវបានអូសទាញទាត់ធាក់ និងវាយដំ អំឡុងពេលដែលពួកគាត់តវ៉ាដើម្បីអំពាវនាវឲ្យដោះលែងសមាជិកគ្រួសាររបស់ពួកគាត់។ គួរបញ្ជាក់ថានេះជាលើកទីពីរហើយដែលលោក ស ខេង ថ្លែងសារស្រដៀងគ្នានេះ។ លោកធ្លាប់អំពាវនាវកាលពីខែសីហាឲ្យអាជ្ញាធរកុំប្រើហិង្សាលើពលរដ្ឋដើម្បីបញ្ចៀស«បដិវត្តន៍ពណ៌»៕